РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/541-15

15. децембар 2015. године

Б е о г р а д

ЗАПИСНИК

33. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 14. ДЕЦЕМБРА 2015. ГОДИНЕ

Седница је почела у 13,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, прим. др Нинослав Гирић, проф. др Милан Кнежевић, др Предраг Мијатовић, проф. др Милета Поскурица, др Александар Радојевић, др Радослав Јовић, мр. др Љубица Мрдаковић Тодоровић, проф. др Душан Милисављевић, др сци. мед. Дарко Лакетић, Анамарија Вичек, др Mилан Латковић, Милена Ћорилић и др Љиљана Косорић.

Седници је присуствовао заменик одсутног члана Одбора Александар Перановић (Весна Ракоњац).

Седници није присуствовао члан Одбора др Срђан Кружевић, као ни његов заменик.

Поред чланова Одбора седници су присуствовали народни посланици: др Бранко Ђуровић, Мирјана Драгаш, др Јездимир Вучетић и Јелисавета Прибојац.

Седници је присуствовао и државни секретар у Министарству здравља проф. др Берислав Векић и помоћник директора Сектора за здравствено осигурање и правне послове РФЗО-а Весна Станишић.

На предлог председнице Одбора, једногласно, усвојен је следећи дневни ред:

Д н е в н и р е д

1. Разматрање Предлога закона о изменама и допунама Закона о здравственој заштити, који је поднела Влада, у начелу;
2. Разматрање Предлога закона о изменама Закона о здравственом осигурању, који је поднела Влада, у начелу;
3. Разматрање Предлога закона о изменама Закона о здравственој документацији и евиденцијама у области здравства, који је поднела Влада, у начелу;
4. Разно.

Пре преласка на разматрање утврђеног денвног реда, Одбор је сагласно члану 76. Пословника Народне скупштине, на предлог председнице Одбора, једногласно, донео одлуку да се води заједнички начелни претрес предложених закона, наведених у тачки 1, 2. и 3. дневног реда ове седнцие.

Прва, друга и трећа тачка дневног реда:

Председник Одбора проф. др Славица Ђукић Дејановић је подсетила присутне да је Влада предложене законе поднела Народној скупштини 10. и 11. децембра 2015. године, с предлогом да се разматрају по хитном поступку, те да саглано томе амандмани могу да се поднесу до почетка начелног претреса о овим предлозима. Додала је да ће по истеку овог рока и по пријему мишљења Владе о поднетим амандманима, сазвати седницу Одбора ради претреса у појединостима. Потом је сагласно члану 79. Пословника Народне скупштине отворила расправу у начелу и дала реч представнику Министарства здравља.

 Проф. др Берислав Векић, државни секретар у Министарству здравља и повереник Владе за предложене акте, образложио јесва три предложена закона. Навео је да се Предлогом закона о изменама и допунама Закона о здравственој заштити предвиђа следеће: преузимање оснивачких права од стране Републике над клиничко-болничким центрима од 1. јануара 2016. године, чиме се постиже стварање правног основа за капитална улагања од стране Републике, а самим тим и побољшање услова за обављање здравствене делатности, имајући у виду да је клиничко-болнички центар стационарна здравствена установа која обавља здравствену делатност на секундарном и терцијарном нивоу здравствене заштите и да је од посебног значаја за Републику; ствара се правни основ за уређење лиценцирања здравствених сарадника у надлежним коморама, односно удружењима; дата је могућност да страни држављани могу бити упућени као кандидати на специјализацију, односно ужу специјализацију у складу са законом; на нов начин се уређује институт допунског рада у здравственом систему и предвиђа се да здравствени радник, здравствени сарадник, као и друго лице запослено у здравственој установи односно приватној пракси и другом правном лицу које обавља здравствену делатност у складу са законом, који ради пуно радно време, може да обавља одређене послове из своје струке код другог послодавца ван редовног радног времена, закључивањем уговора о допунском раду са другим послодавцима у укупном трајању до једне трећине пуног радног времена.

Предлогом закона о изменама Закона о здравственом осигурању се унапређује остваривање одређених права из обавезног здравственог осигурања. Наиме, стварају се предуслови за продужење рока важења потврде за коришћење здравствене заштите за време боравка у иностранству осигураника и чланова уже породице осигураника, који се упућују на рад у иностранство. Потврда о коришћењу здравствене заштите у иностранству издаје се за период за који је осигураник упућен на рад у иностранство. На тај начин ови осигураници и чланови њихове уже породице више немају обавезу да продужавају важност потврда на сваких годину дана. Овим предлогом закона унапређује се остваривање права из обавезног здравственог осигурања и у случају исплате новчане накнаде за време привремене спречености за рад због болести или компликација у вези са одржавањем трудноће. Предложено је да средства у износу од 35% од основа за накнаду зараде, која се преносе Републичком фонду за здравствено осигурање са рачуна буџета, у поменутим случајевима, овај фонд уплаћује на рачун послодавца, а не на рачун осигуранице како је то до сада било прописано. Примена предложеног решења не изискује додатна финансијска средства с обзиром да су она већ обухваћена годишњим финансијским планом Републичког фонда за здравствено осигурање, односно буџетом Републике Србије.

 Образложући Предлог закона о изменама Закона о здравственој документацији и евиденцијама у области здравства изнео је следеће новине: продужава се рок за доношење прописа за спровођење овог закона, са 12 месеци на 24 месеца од дана ступања на снагу Закона, како би се створио правни предуслов за његову практичну примену од 1. јануара 2017. године; предлаже се продужење рока за доношење подзаконских аката, како би се створили предуслови за несметано функционисање здравственог система у области документације и евиденције, а самим тим и здравственог система у целини; за спровођење овог закона нису потребна додатна финансијска средства, имајући у виду да се њиме само одлаже рок за доношење подзаконских аката, као и почетак примене Закона.

 У дискусији која је уследила, учествовали су: др Љиљана Косорић, др Предраг Мијатовић, проф. др Душан Милисављевић, проф. др Славица Ђукић Дејановић и проф. др Берислав Векић.

 Др Љиљана Косорић је затражила појашњење с обзиром на то да допунски рад може да се обавља само код другог послодавца а да многи домови здравља имају потребу за ангажовањем специјалиста, те је навела пример Дома здравља у Косјерићу у којем постоји потреба за ангажовањем радиолога, уз напомену да се то питање до сада најчешће решавало коришћењем прековременог рада и довођењем специјалиста из ЗЦ Ужице.

Државни секретар проф. др Берислав Векић је поводом претходне дискусије истакао да ће институт допунског рада бити предмет накнадних измена овог закона, уз напомену да овај рад представља потенцијални коруптивни елемент, и да га стога треба пажљиво формулисати. Додао је да треба утврдити критеријуме за оствaривање права на допунски рад и да би то могли бити одређен број прегледа или операција у матичној здравственој установи. Поводом конкретног питања најавио је деобу здравствених центара, те да ће се формирати три здравствена центра у Пријепољу, Прибоју и Ужицу. Нагласио је да се децентрализација, односно препуштање примарне здравствене заштите локалним самоуправама показала неефикасном што потврђују статистички подаци. Изнео је да су локалне самоуправе доставиле планове за 2016. годину, према којима просечно издвајање општина за здравство износи 1,6% буџета, те је поред тога указао и на проблем ненаменског трошења ових средстава, што додатно ствара огромне дугове и ремети функционисање здравственог система. Истиче да се показало да је Србија имала добар систем са здравственим центрима и да су сада размишљања да их треба вратити, што су све озбиљне теме за наредну дискусију. Затим је одговорио да је радиологија дефицирана грана медицине и да се прибегло повећању фонда сати у овој делатности док се не одшколује млађи кадар.

Проф. др Славица Ђукић Дејановић, председница Одбора, изнела је да треба правити дистинкцију између категорије допунског и прековременог рада и да се предложеним изменама институт допунског рада у здравственом систему усклађује са Законом о раду. Навела је да је право сваког човека да радно користи 30 % свог слободног времена, али да се то право не би у пракси злоупотребљавало, овим изменама је предвиђена обавеза здравствених радника да обавесте свог послодавца код кога раде пуно радно време, као и здравствену инспекцију о закљученом уговору о допунском раду, што је по својој суштини антикоруптивна мера, уз сугестију да ће ово питање и подзаконским актом прецизирати.

 Др Предраг Мијатовић сматра да допунски рад лекара урушава државно здравство на тај начин што лекари упућују пацијента у приватне ординације где раде допунски, те да се из тог разлога мање ангажују у својој матичној установи. Сугерисао да треба изједначити државно и приватно здравство како би се смањила могућност корупције односно да пацијент изабере где ће остварити здравствену услугу.

Државни секретар проф. др Берислав Векић одговорио је да ће питање допунског рада бити предмет измена и допуна Закона о здравственој заштити наредне године, те је обавестио чланове Одбора да је при Привредној комори Србије формиран Медицински форум који окупља комплетан приватни сектор и представнике свих пет комора здарвстевних радника; да се овим путем праве личне карте приватних здравствених установа односно ординација којих има око 1.400 са 3.700 запослених лекара. Додао је и да су поједине приватне ординације одбиле да дају податке, а идеја је да се сагледа чиме све располаже приватни сектор односно који је његов потенцијал. У том погледу навео је пример здравстевне установе која има мих области а није регистрована као поликлиника. Такође је изнео да је у току израда јединственог медицинског регистра у Агенцији за привредне регистре, што ће омогућити увид у све податке регистрованих здравствених установа, као што је на сајту Лекарске коморе Србије списак лиценцираних лекара са њиховим подацима. Нагласио је да Министарство здравља планира од друге половине следеће године, кад заживи јединствени информациони систем, постепено укључивање приватног сектора и то првенствено у дефицитарним областима где постоје листе чекања.

 Проф. др Душан Милисављевић дели став да је кључно решење против корупције у здравству изједначавање државног и приватног сектора и омогућавање пацијенту да сам изабере где ће да се лечи. Сугерисао је да здравствена инспекција треба да провери рад здравствених установа у којима се листе чекања не смањују. Изнео је проблем оптерећења клиничких центара са пацијентима чије су дијагнозе у домену примарне здравствене заштите, те је навео да Ниш и Нови Сад немају градске болнице, због чега лекари из домова здравља упућују пацијенте у клиничке центре. У вези са тим, и у ранијим сазивима, предлагао је да се војне болнице у Нишу и Новом Саду преведу у цивилне болнице, с обзиром да имају капацитете које у овим промењеним околностима нису довољно искоришћене. Сугерисао је да одређене клиничке центре треба типски уредити, те на пример онкологију третирати искучиво у клиничким центрима.

 Након дискусије, Одбор јеу складу са чланом 155. став 2. Пословника Народне скупштине, једногласно, одлучио да предложи Народној скупштини да прихвати Предлог закона о изменама и допунама Закона о здравственој заштити, Предлог закона о изменама Закона о здравственом осигурању и Предлог закона о изменама Закона о здравственој документацији и евиденцијама у области здравства, које је поднела Влада, у начелу.

За известиоца Одбора на седници Народне скупштине одређена је проф. др Славица Ђукић Дејановић, председник Одбора.

 Четврта тачка дневног реда- **Разно**

Милена Ћорилић је пренела примедбу корисника здравствене заштите на начин организовања пружања здравствене заштите у случају обављања прегледа магнетне резонанце главе. Наиме, пацијент због овог прегледа мора у Београд да долази три пута, и то да пријави преглед, да уради снимак и да узме резултат. Сматра да је ово компликована процедура и да пацијентима треба омогућити да поменуте снимке добију поштом.

Државни секретар проф. др Берислав Векић, сложио се да за пацијенте ова процедура представља проблем и најавио да ће Министарство формирати комисије које ће прегледати упутне дијагнозе из примарног здравственог сектора и на тај начин извршити контролу и утврдити основаност свих тих упута. Додао је да ће се након увођења јединственог информационог ситема у здравство, ово питање уредити на ефикаснији начин.

Др Предраг Мијатовић је информисао Одбор о недавно одржаној конференцији у Паризу ''MEDICRIME CONVENTION'' у организацији Савета Европе, чији је био учесник. Тема конференције била је фалсификовање медицинских производа и медицинских уређаја. С тим у вези, пренео је податак да се количина ових препарата и уређаја по стеченој материјалној користи изједначава са дистрибуцијом наркотика. Највећа количина фалсификованих лекова се дистрибуира у Африци, посебно лек против маларије због чега је и смртност од ове болести у овој земљи велика. Упозорио је да се велики део лекова дистрибуира и преко интернета и да је препорука Савета Европе, да се поред поменутог проблема фалсификовања и ово питање уврсти у национална законодавства.

Државни секретар проф. др Берислав Векић је истакао да у Србији сваки лек подлеже контроли Агенције за лекове и медицинска средства, али се слаже да треба обратити пажњу на ове злоупотребе. Такође је мишљења да треба покренути кампању против рекламирања немедицинских препарата, како би се и ово питање уредило.

Поводом ове тачке дневног реда, није било више предлога ни дискусије.

Седница је завршена у 14.00 часова.

 СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић